**NÁRODNÁ RADA SLOVENSKEJ REPUBLIKY**

**­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

## VII. volebné obdobie

Číslo: PREDS-161/2017

**437a**

**Spoločná správa**

**výborov Národnej rady Slovenskej republiky o prerokovaní zákona z 2. februára 2017, ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, vráteného prezidentom Slovenskej republiky na opätovné prerokovanie Národnou radou Slovenskej republiky** (tlač 437)

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Predseda Národnej rady Slovenskej republiky svojím rozhodnutím č. 443 z 27. februára 2017 pridelil **zákon z 2. februára 2017, ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, vrátený prezidentom Slovenskej republiky na opätovné prerokovanie Národnou radou Slovenskej republiky** (tlač 437) doručený 23. februára 2017 na prerokovanie týmto výborom NR SR:

**Ústavnoprávnemu výboru** Národnej rady Slovenskej republiky

a

**Výboru** Národnej rady Slovenskej republiky **pre verejnú správu a regionálny rozvoj**

s tým, že ako gestorský výbor podá Národnej rade Slovenskej republike správu o výsledku prerokovania vráteného zákona vo výbore.

**II.**

Z rozhodnutia prezidenta SR o vrátení **zákona z 2. februára 2017, ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, vrátený prezidentom Slovenskej republiky na opätovné prerokovanie Národnou radou Slovenskej republiky** (tlač 437)

**v y p l ý v a:**

prezident Slovenskej republiky navrhuje, aby Národná rada pri opätovnom prerokovaní prijala zákon s týmito pripomienkami, ktoré sú odôvodnené v častiach II a III a uvedené v časti IV rozhodnutia prezidenta Slovenskej republiky zo dňa 22. februára 2017 č. 1793-2017-KPSR nasledovne:

1. V čl. I piaty bod znie:

„5. V § 94 ods. 1 sa vypúšťajú slová „podľa § 93 ods. 2“.“.

1. V čl. I sa vypúšťajú desiaty bod, dvanásty bod a trinásty bod.

Doterajšie body sa primerane prečíslujú.

1. V čl. III sa vypúšťajú prvý bod a tretí bod.

Doterajšie body sa primerane prečíslujú.

**III.**

Uvedené výbory prerokovali predmetný zákon v lehote určenej rozhodnutím predsedu Národnej rady Slovenskej republiky takto:

**Ústavnoprávny výbor** Národnej rady Slovenskej republiky prerokoval zákon a uznesením č. 173 zo  14. marca 2017 **odporučil zákon** **schváliť** v znení tohto pozmeňujúceho návrhu:

V čl. III 4. bode sa slová „od 15. marca 2017“ nahrádzajú slovami „odo dňa účinnosti tohto zákona“.

Na základe § 90 ods. 1 poslednej vety zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 1/2017 Z. z. sa navrhuje upraviť prechodné ustanovenie súvisiace s účinnosťou zákona tak, aby v prípade neschválenia zmien navrhovaných v časti IV. stanoviska  prezidenta Slovenskej republiky v plnom rozsahu, sa do limitu nákladov politickej strany na volebnú kampaň vo voľbách do orgánov vyšších územných celkov v roku 2017 započítavali prostriedky vynaložené politickou stranou odo dňa účinnosti tohto zákona; t. j. od jeho vyhlásenia v Zbierke zákonov Slovenskej republiky.

**Výbor** Národnej rady Slovenskej republiky **pre verejnú správu a regionálny rozvoj** na 22. schôdzi výboru dňa 20. marca 2017 **neprijal uznesenie,** nakoľko návrh uznesenia **nezískal** **súhlas nadpolovičnej väčšiny všetkých poslancov** podľa § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a čl. 84 ods. 3 Ústavy Slovenskej republiky. (Za návrh predneseného uznesenia hlasovali 3 poslanci, proti návrhu hlasovalo 8 poslancov.)

**IV.**

**Gestorský** výbor **prijal odporúčanie** pre Národnú radu Slovenskej republiky podľa § 90 ods. 5 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov hlasovať:

1. spoločne o pripomienkach prezidenta Slovenskej republiky pod bodmi 1, 2 a 3 uvedených v II časti tejto spoločnej správy,

**s odporúčaním gestorského výboru neschváliť**;

1. o pozmeňujúcom a doplňujúcom návrhu Ústavnoprávneho výboru NR SR uvedenom v časti III tejto spoločnej správy,

**s odporúčaním gestorského výboru schváliť;**

1. o zákone z 2. februára 2017, ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, vrátený prezidentom Slovenskej republiky na opätovné prerokovanie Národnou radou Slovenskej republiky (tlač 437) ako o celku v znení  pozmeňujúceho a doplňujúceho návrhu,

**s odporúčaním gestorského výboru schváliť;**

Predmetná **spoločná správa** výborov Národnej rady Slovenskej republiky o výsledkoch prerokovania vráteného zákona bola **schválená** uznesením **Výboru** Národnej rady Slovenskej republiky **pre verejnú správu a regionálny rozvoj č. 87** dňa **21. marca 2017.**

Výbor určil poslanca **Dušana Bublavého** za spoločného spravodajcu výborova súčasne ho poveril podľa § 80 ods. 2 zákona o rokovacom poriadku Národnej rady Slovenskej republiky informovať Národnú radu Slovenskej republiky o výsledku rokovania a predkladal návrhy na ďalší postup.

**Boris K o l l á r, v.r.**

predseda

Výboru NR SR pre verejnú správu a regionálny rozvoj

V Bratislave 21. marca 2017